Alstom Coradia

Alstom Coradia on ranskalaisen Alstomin valmistama sarja moottorijunia sekä moottoroimattomia vaunuja. Niitä käytetään laajalti paikallis-, taajama- ja kaukojunina.
Coradiasta on useita eri olosuhteisiin ja tarpeisiin kehitettyjä variantteja. Siitä on olemassa sekä diesel- että sähkökäyttöisiä ja kaksikerroksisia malleja. Coradia on Alstomin markkinointinimi, jonka alle lukeutuu suuri määrä teknisesti eroavia junamalleja. Perhe on kehittynyt malli kerrallaan, ja uusimmat versiot ovat nykyäänkin tuotannossa. Osa malleista on tullut Coradia-perheen jäseniksi, kun Alstom on ostanut junaa aiemmin valmistaneen yhtiön.
Mallit.
Coradia Juniper.
Juniper sisältää kolme Iso-Britanniaan suunniteltua sähkömoottorijunaa: Class 334, Class 458 ja Class 460. Ne valmistettiin vuosina 1998–2002 ja varusteltiin liikennöitsijöilleen sopiviksi eri puolille maata. Esimerkiksi Class 460:tä käytettiin Gatwick Express -lentokenttäjunina.
Coradia A TER.
A TER on sittemmin Alstomin ostamien ranskalaisen De Dietrich Ferroviairen ja saksalaisen Linke-Hofmann-Buschin yhteistyössä kehittämä paikallisliikenteen dieselmoottorivaunu Deutsche Bahnille ja SNCF:lle. TER viittaa Ranskan sanoihin "Transport express régional". 371 kappaletta rakennettiin vuosina 1999–2004.
Coradia X3.
X3 on Ruotsin Arlanda Express -lentokenttäjunan käytössä oleva sähkömoottorijuna. Niitä valmistettiin seitsemän vuosina 1998–1999.
Coradia 1000.
1000-perhe sisältää kaksi Iso-Britanniaan suunniteltua dieselmoottorijunaa: Class 175 ja Class 180. Niitä valmistettiin vuosina 1999–2001.
Coradia LINT.
LINT (saksan sanoista "leichter innovativer Nahverkehrstriebwagen", ) on dieselkäyttöinen moottorivaunu tai muutaman vaunun moottorijuna, joka on tarkoitettu lähiliikenteeseen. Siitä on neljä mallia (27, 41, 54 ja 81: numero vastaa pituutta metreissä), joiden vaunumäärä vaihtelee yhden ja kolmen välillä. LINTin kehitti Linke-Hofmann-Busch 1990-luvulla erityisesti Saksan sähköistämättömille radoille. LINT on useiden yhtiöiden käytössä etenkin juuri Saksassa.
iLint.
iLint on vetykäyttöinen moottorijuna, jossa LINTin dieselmoottori on korvattu vetyä sähköksi muuttavavilla polttokennoilla. Sähkö syötetään sähkömoottorien käyttöön. Sen huippunopeus on 140 km/h ja kantama 1 000 km. iLint on maailman ensimmäinen vetypolttokennoja käyttävä matkustajajuna. Sen etuja ovat muun muassa hiljaisuus ja se, että päästönä on pelkkää vettä. Vetyjunaa on ehdotettu dieseljunan vähäpäästöiseksi korvikkeeksi etenkin rataosuuksille, joita ei ole sähköistetty. Käyttöä rajoittaa kuitenkin harvassa olevat vedyn tankkausmahdollisuudet.
Alstom julkisti iLintin vuoden 2016 InnoTrans-messuilla. Junan ensimmäinen ajokoe tehtiin maaliskuussa 2017, ja koeliikennöinti alkoi Saksassa 2018. Muutamat liikennöitsijät ovat tilanneet junia käyttöönsä.
Coradia LIREX.
LIREX (englannin sanoista "Light Innovative Regional Express") on Linke-Hofmann-Buschin 1990-luvulta alkaen kehittämä uudemman sukupolven moottorijuna, josta kasvoi myöhemmin useita malleja sisältävä perhe. Niiden voimalinja sijaitsee ajomoottoreita lukuun ottamatta lähes kokonaan junan katolla, mikä lisää tilaa sisälle.
Alkuperäinen LIREX oli Deutsche Bahnin sarjatunnus 618, jota rakennettiin vain yksi kappale vuonna 2000. Futuristinen prototyyppi poistui liikenteestä vuonna 2006. 2000-luvulla tuosta prototyypistä kehitettiin Coradia-perheen junat Nordic ja Continental.
Coradia Nordic.
Nordic on Pohjois-Eurooppaan suunniteltu sähkömoottorijuna. Se on ensimmäinen LIREXistä kehitetty malli. Se on muun muassa muita Coradioita leveämpirunkoinen, sillä Pohjoismaiden radoille mahtuu yleisesti leveämpiä junia. Se on suunniteltu erityisesti kestämään Pohjoismaiden kylmiä talviolosuhteita, ja kykenee toimimaan lämpötilassa –35 Celsiusastetta. Junaa on saatavissa eri vaunumäärillä.
Yli 200 Nordicia on toimitettu paikallisliikenteeseen Ruotsiin useille yhtiöille vuodesta 2005, malleina X60, X61 ja X62. Norjaan Norske Togille tullaan toimittamaan 55 junayksikköä vuodesta vuodesta 2026, mallisarjana tyyppi 77/N05.
Coradia Continental.
Continental on LIREX-perheen toinen malli, Nordicista keskiseen Eurooppaan kehitetty sähkömoottorijuna. Sitä on saatavana eri vaunumäärillä, 58-metrisestä junasta 107-metriseen. Nordiciin nähden junat ovat kapeampia ja suoraseinäisiä, jotta ne mahtuvat ahtaammille radoille. Continentalista on saatavilla myös akuilla verustettu versio, jonka kantama on 120 km. Sillä voidaan liikennöidä sähköistämättömillä rataosuuksilla.
Ensimmäiset continentalit toimitettiin vuonna 2008. Continental on suurimmaksi osaksi käytössä Saksassa. Junia on valmistettu satoja.
Coradia Meridian.
Meridian suunniteltiin Italiaan.
Coradia Duplex.
Duplex on kahdesta seitsemään vaunua sisältävä kaksikerroksinen moottorijunayksikkö, joita voidaan myös liittää yhteen pidemmäksi junaksi. Niitä rakennettiin vuosina 2004–2010 Ranskaan, Luxembourgiin ja Ruotsiin. Ruotsalainen tunnus on X40.
Coradia Polyvalent.
Polyvalent, myös nimellä Régiolis, on moottorijuna, joka on saatavilla sähkökäyttöisenä tai sekä sähkö- että dieselkäyttöisenä. Junayksikkö on varustettu kahdella sähköjärjestelmällä: 25 kv 50 Hz AC ja 1,5 kV DC. Siitä on olemassa myös kolmannella sähköjärjestelmällä (15 kV 16,7 Hz AC) varustettu versio, joka sopii Saksan ja Sveitsin radoille. Kaksivoimaisessa versiossa on lisäksi dieselmoottori. Saatavilla on myös akuilla varustettu malli, ja polttokennoilla varustettu on kehitteillä. Polyvalent hyödyntää LIREXin periaatetta voimalinjan sijoittamisesta katolle.
Polyvalent eli Régiolis on ollut vuodesta 2013 lähtien käytössä laajalti Ranskassa. Myöhemmin sitä on myyty Algeriaan ja Senegaliin (Train Express Régional).
Coradia Liner.
Polyvalentista kaukoliikenteeseen kehitetty malli.
Coradia Stream.
Stream on uuden sukupolven sähkömoottorijuna, joka on suunniteltu sekä paikallis- että kaukoliikenteeseen Eurooppaan. Se julkistettiin vuonna 2017, ja useat yhtiöt ovat tilanneet sitä ympäri Eurooppaa. Streamista on myös High Capacity -malli, jonka matkustajakapasiteetti on suurempi.
Coradia Max.
Max on uuden sukupolven kaksikerroksinen sähkömoottorijuna. Se on suunniteltu etenkin ruuhkaisille linjoille, jotka tarvitsevat paljon matkustajakapasiteettia.